text: Træfældning kostede mand livet
  31 januar 2011 kl. 17.06
  En ældre mand fra Aabenraa dræbt af træ.
  En 84-årig mand fra Aabenraa mistede mandag eftermiddag livet, da han fik et træ ned over sig, som han var ved at fælde.
  Manden var sammen med sin svigersøn ved at fælde nogle udgåede asketræer i et skovområde ved en ejendom på Søstvej.
  Mens svigersønnen var ved at køre noget træ væk, gik den 84-årige i gang med det næste træ.
  Men idet han satte motorsaven til træet, flækkede det og faldt ned over ham.
  - Manden er formentlig død på stedet, siger vagtchef Jan Stokholm Andersen, Syd- og Sønderjyllands Politi.
  